FI Euroopan unionin virallinen lehti C 112/39

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 112/21)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ACEITE DE LA ALCARRIA”

EY-nro: ES/PDO/005/562/06.11.2006

SMM X SAN

1. Nimi

”Aceite de La Alcarria”

2. Jäsenvaltio

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.5 — Rasvat (voi, margariini, öljyt jne.)

3.2 Kuvaus 1 kohdassa mainittua nimitystä vastaavasta tuotteesta

Tuotteen kuvaus: Paikallisen Castellana (Verdeja) -lajikkeen oliiveista saatu ekstra-neitsytoliiviöljy, joka valmistetaan mekaanisin tai fysikaalisin menetelmin, jotka eivät vaikuta haitallisesti öljyn laatuun ja säilyttävät jalostetun hedelmän aromin, maun ja muut ominaisuudet.

— Happamuus: enintään 0,7°

— Peroksidiluku: enintään 15,

— Ultraviolettiabsorbanssi K 270: enintään 0,20

— K 232: enintään 2

— Kosteus: enintään 0,1 %

— Epäpuhtaudet: enintään 0,1 %

— Vikojen keskimääräinen aistinvarainen arviointi: Md = 0

— Hedelmäisyyden keskimääräinen aistinvarainen arviointi: Mf > 0

Väri on yleensä sitruunanvihreä, ja sen voimakkuus riippuu sadonkorjuuajankohdasta ja oliivien kypsyysasteesta.

Aistinvaraisilta ominaisuuksiltaan kyseisestä lajikkeesta saatavat öljyt ovat hedelmäisiä ja aromaattisia, niiden tuoksu on pyöreän lehtimäinen, ja siihen sekoittuvat ruohon, hasselpähkinän tai banaanin vivahteet; maussa on toisinaan hieman suussa aistittavaa tulisuutta.

3.3 Raaka-aineet (ainoastaan silloin, kun on kyseessä jalostettu tuote)

—

3.4 Rehut (ainoastaan silloin, kun on kyseessä eläinperäinen tuote)

—

3.5 Tuotantovaiheet, joiden on tapahduttava määritellyllä maantieteellisellä alueella

Tuotanto, jalostus ja pullotus.

3.6 Leikkaamista, hiomista, pakkaamista ym. toimenpiteitä koskevat erityissäännöt

Jotta tuotteen erityispiirteet säilyisivät kaikissa tuotantovaiheissa, pullotus tapahtuu tunnustetulla maantieteellisellä alueella. Näin valvontaelimet voivat seurata tuotantoa sen kaikissa vaiheissa, ja tuotteen loppukäsittelystä vastaavat alueen tuottajat. Juuri he ovat parhaiten perillä kyseisten öljyjen tavasta reagoida pullotusmenetelmiin, dekantointiajoista ja -menetelmistä, käytettävistä suodattimista (piimaa, selluloosa), pullotuslämpötiloista sekä öljyjen käyttäytymisestä kylmässä ja varastoinnin aikana. Näin pyritään säilyttämään tuotteelle ominaiset erityispiirteet ja varmistetaan jäljitettävyys.

Pullottajien käytössä on oltava erilliset järjestelmät SAN-tunnuksella varustettujen öljyjen ja muiden öljyjen pullotusta varten.

Heidän käytössään on myös oltava tyyppihyväksytyt öljyn mittausjärjestelmät.

Öljy on pakattava lasista, päällystetystä metallista, polyeteenitereftalaatista tai lasitetusta savesta valmistettuihin astioihin.

3.7 Merkintöjä koskevat erityissäännöt

Etiketissä on oltava yhdessä myyntinimityksen kanssa teksti ”Denominación de Origen (tai D.O.) Aceite de La Alcarria” ja valinnaisena varmennuselimen antama valvontaa koskeva vaatimustenmukaisuusmerkki.

Astiat, joihin suojatulla alkuperänimityksellä varustettu öljy on pakattu kulutusta varten, on varustettava valvontaelimen antamalla ja tarkastamalla varmistussinetillä, etiketillä tai vastaetiketillä, jotka kiinnitetään siten, ettei niitä voida käyttää uudelleen.

Etiketin on oltava päällysmerkintöjä koskevien yleisten vaatimusten mukainen.

4. Maantieteellisen alueen tarkka rajaus

La Alcarrian alue käsittää 95 kuntaa Guadalajaran maakunnassa ja 42 kuntaa Cuencan maakunnassa.

5. Yhteys maantieteelliseen alkuperään

5.1 Maantieteellisen alueen erityisyys

Alueelle ovat ominaisia voimakkaat lämpötilanvaihtelut. Kesät ovat kuumia (yli 35 °C) ja talvet erittäin kylmiä ja vähäsateisia, ja pakkasta esiintyy usein. Sateita tulee pitkin kevättä ja syksyä.

Vuoden keskilämpötila on noin 13 °C; kylmimmän kuukauden keskilämpötila on 3 °C ja kuumimman 21 °C.

Maaperälle on ominaista hyvin korkea kalsiumkarbonaattipitoisuus ja orgaanisen aineksen vähäinen esiintyminen. Maasto on melko jyrkkää, minkä vuoksi maaperän vakaus on alhainen.

Maatalouden kannalta maaperä on erittäin köyhää.

Tuotantoalueen kunnat sijaitsevat 700–900 metrin korkeudessa merenpinnasta.

5.2 Tuotteen erityisyys

”Aceite de La Alcarria” -oliiviöljyllä on seuraavat erityisominaisuudet:

Öljy on erittäin tasapainoista ja stabiilia tyydyttymättömien ja tyydyttyneiden rasvahappojen välisen suhteen ansiosta.

Korkea öljyhappopitoisuus.

Väri on yleensä sitruunanvihreä, ja sen voimakkuus riippuu sadonkorjuuajankohdasta ja oliivien kypsyysasteesta.

Tämän alkuperänimityksen öljyjen väri johtuu karoteeni- ja klorofyllipitoisuuden välisestä suhteesta.

Aistinvaraisesti arvioituina tästä castellana-lajikkeesta (verdeja) saadut öljyt ovat hedelmäisiä ja aromaattisia, niiden tuoksu on pyöreän lehtimäinen, ja siihen sekoittuvat ruohon, hasselpähkinän tai banaanin vivahteet; maussa on toisinaan hieman suussa aistittavaa tulisuutta.

5.3 Maantieteellisen alueen ja tuotteen laadun tai ominaispiirteiden (SAN) taikka tuotteen laadun, maineen tai muiden erityispiirteiden (SMM) välinen syy-yhteys

Alueen maaperä- ja ilmasto-olosuhteet ovat vaikuttaneet suuresti luonnolliseen valintaan, jonka seurauksena kyseinen alue on ainoa alue, jolla tuotetaan tätä ainoastaan yhdestä lajikkeesta (castellana tai verdeja) saatavaa neitsytoliiviöljyä.

Ilmastollisesti lajike sietää mainiosti pakkasta aina – 5 °C:een ilman että peroksidiluku kasvaa kohtuuttomasti.

Geologisten ja maaperäolosuhteiden ja tuotteen välisen yhteyden osalta on mainittava, millä tavoin rinteiden ohut, emäksinen ja suolapitoinen maaperä on vaikuttanut viljelyyn, jossa lajiin kohdistuu jatkuvia stressitekijöitä. Tämä taas on johtanut luonnolliseen valintaan, jonka seurauksena on kehittynyt alhainen mutta eriytynyt tuotanto.

Castellana-lajike sekä alueen maaperä- ja ilmasto-olosuhteet antavat oliiviöljylle edellä 4.2 kohdassa mainitut fysikaalis-kemialliset ja aistinvaraiset erityisominaisuudet.

Eritelmän julkaisutiedot

Itsehallintoalueen maatalousministeriön 2. lokakuuta 2006 tekemä päätös suojatun alkuperänimityksen ”Aceite de La Alcarria” rekisteröintihakemuksen hyväksymisestä.

Päätös on julkaistu 10. lokakuuta 2006 Kastilia-La Manchan itsehallintoalueen virallisen lehden numerossa 209 sivulla 20702.

http://www.jccm.es/cgi-bin/docm.php3

(1) EUVL L 93, 31.3.2006, s. 12.